burgasdotpro/wikipedia huggingface dataset:
Filozofická fakulta Karlovej univerzity

Filozofická fakulta Karlovej univerzity (skratka FF UK z ) je jedna zo štyroch pôvodných fakúlt Karlovej univerzity z roku 1348 a tesne druhá najväčšia fakulta v Česku. 
Dejiny.
Pôvodne bola fakulta založená ako fakulta slobodných umení (artistická). Pretože v stredoveku bolo zvykom vzdelávať sa najprv v slobodných umeniach, fakulta sa čoskoro stala najpočetnejšou súčasťou univerzity. V roku 1366 venoval cisár Karol IV. majstrom slobodných umení prvé pražské kolégium – Klementinum. K výsadám fakulty patrilo právo udeľovať magisterské a doktorské tituly, ktoré svojho nositeľa oprávňovali vyučovať na ktorejkoľvek európskej univerzite.
Od 17. storočia sa fakulta nazýva filozofickou a až do polovice 19. storočia poskytovala vyššiu prípravu pre budúcich študentov iných fakúlt, takže ju musel absolvovať každý študent Karlovej univerzity.
Od 18. storočia sa na Filozofickej fakulte vyučovali aj estetické náuky, pedagogika, matematika, astronómia, prírodné a inžinierske vedy, ekonómia a história. V 19. storočí sa začali rozvíjať orientalistické (hebrejčina, chetitčina, klinopis) a filologické odbory (český jazyk, taliančina, francúzština, angličtina). Od roku 1897 je štúdium na Filozofickej fakulte otvorené aj pre ženy.
Slovakistika sa na fakulte vyučuje vo väčšom rozsahu od roku 1994, keď bol v rámci Katedry slavistiky založený kabinet slovakistiky. V súčasnosti ju možno študovať v rámci odboru stredoeurópske štúdiá. Kurz slovenského jazyka však bol súčasťou štúdia (odboru českého jazyka a literatúry a fakultatívne slavistiky) aj pred rokom 1994.
Štúdium.
Na fakulte študuje asi 8 000 poslucháčov na približne 150 odboroch. Väčšinu odborov študuje relatívne malý počet poslucháčov (desiatky, niekedy jednotky), pričom výuka niektorých veľmi špecializovaných katedier (napr. Katedry logiky) nemá v Česku obdobu. Niektoré špecializované odbory neprijímajú študentov každoročne.
Medzi najväčšie odbory na fakulte patrí filológické obory - český jazyk a literatúra aj iné, filozofia, pedagogika, psychológia a história.
Externé odkazy.
Vlajka Francúzskej Polynézie

Vlajka Francúzskej Polynézie má tri vodorovné pruhy, červený, biely a červený (1:2:1) a jej list tak odpovedá štítu znaku, ktorý vznikol roku 1939, kedy sa ešte (do roku 1957) toto ostrovné územie nazývalo "Francúzska Oceánia". 
Uprostred vlajkového listu je kruhový emblém. V ňom je na piatich štylizovaných modrých pruhoch morských vĺn vyobrazený červený, hnedo korunovaný a čelne plávajúci domorodý čln s plachtou. Na člne je naprieč položená hnedá plošina a na nej stojí päť štylizovaných hnedých ľudských postáv. Za člnom žiari desať žltých slnečných lúčov.
Červená farba znamená odvahu, biela čistotu ideálov a jasnú budúcnosť.
Vlajka bola zavedená roku 1985.
Vlajka Niue

Vlajka Niue – britský "Union Jack" v ľavom hornom rohu žltej vlajky pripomína britský protektorát, ktorý bol nad ostrovom vyhlásený roku 1900.
Žltá farba symbolizuje jasné slnko ostrova a vrelé vzťahy jeho obyvateľov k Novému Zélandu, pod ktorého správu bol Niue prevedený roku 1901. Štyri žlté hviezdy na ramenách sväto-jurského kríža "Union Jacku" naznačujú – aj keď v inej farbe a konštelácii – súhvezdie Južného kríža z novozélandskej vlajky a väčšia žltá hviezda na tmavo modrom kruhu uprostred tohto kríža je symbolom ostrova Niue.
Vlajka bola zavedená roku 1974.
Vlajka Pitcairnovych ostrovov

Vlajka Pitcairnovych ostrovov – používa sa britská modrá služobná vlajka ("Blue Ensign") s pitcairnským znakom z roku 1969 vo vlajúcej časti.
Do modrého štítu znaku je zospodu vsunutý zelený klin zo žltým lemovaním. V ňom je biblia v bielej farbe a žltá kotva z lode Bounty, symbolizujúca pôvod miestneho obyvateľstva. Nad štítom je helma, v klenbe je zelený trávnik z pitcairnským fúrikom a vetvičkou jambosy, myrtovitej rastliny, ktorou je ostrov Pitcairn celkom zarastený. 
Vlajka bola zavedená v roku 1984.
Vlajka Samoy

Vlajka Samoy je červená s modrým obdĺžnikom v ľavom hornom rohu, v ktorom je päť bielych nerovnako veľkých päťramenných hviezd, zoradených do tvaru súhvezdia Južného kríža (pripomienka vlajky novozélandskej, pretože Samoa bola v rokoch 1920 – 1962 novozélandským poručníckym územím).
Červená farba znamená statočnosť, biela čistotu, modrá slobodu.
Vlajka bola zavedená už roku 1948, ale do roku 1949 mala v modrom rohu iba štyri hviezdy.
Vlajka Tokelau

Vlajka Tokelau - na tomto nesamosprávnom zámorskom území Nového Zélandu, sa oficiálne používa vlajka Nového Zélandu. 
Obyvateľmi ostrova je tu často používaná alternatívna a neoficiálna vlajka. Je veľmi pravdepodobné že ak Tokelau získa nezávislosť, tak táto nová vlajka bude vlajkou úradnou a oficiálnou. Zatiaľ čo referendum o osamostatnení v roku 2006 neuspelo (bolo podporované, ale nie s dostatočnou väčšinou), ďalšie je naplánované na november 2007.
Tri hviezdy v neoficiálnej vlajke reprezentujú tri atoly ktoré tvoria ostrovy Tokelau.
ReCAPTCHA

reCAPTCHA je projekt implementácie systému CAPTCHA pre pomoc pri digitalizácii kníh. V prvom kroku reCAPTCHA vezme slovo zo skupiny naskenovaných slov, ktoré OCR nedokáže rozpoznať. Neskôr ho predloží človeku na rozpoznanie (podobným spôsobom ako CAPTCHA).
Ako to pracuje.
Na overenie toho, či človek rozpoznal slová správne, sa zobrazujú naraz dve slová. Jedno slovo je známe a druhé pochádza zo skupiny nerozpoznaných slov. Ak užívatelia vložia jedno slovo správne, je predpoklad, že aj druhé slovo by malo byť vložené správne. Užívateľovi nie je známe, ktoré z dvoch zobrazených slov je známe a ktoré nie. Napriek tomuto opatreniu je ešte každé slovo overené viackrát, aby sa tým potvrdila jeho správnosť. 
Nevýhody.
Najväčšou nevýhodou je, že kým CAPTCHA testy sa vykonávajú lokálne, reCAPTCHA testy si vyžadujú prenos dát z centrálneho servera projektu reCAPTCHA, ktorý je jediným zdrojom nerozpoznaných slov. Projekt reCAPTCHA poskytuje zásuvné moduly ako voľne dostupnú službu pre registrovaných užívateľov. Výnimkou sú iba veľké organizácie, ktoré vyžadujú prenosy veľkého objemu dát alebo špeciálne služby - tieto musia za službu platiť.
Vlajka Wallis a Futuny

Vlajka Wallis a Futuny - úradnou a oficiálnou vlajkou Wallis a Futuny je vlajka francúzska, pretože tieto ostrovy sú Francúzskym teritóriom.
Neoficiálnou vlajkou na Wallis a Futuna je vlajka s červeným listom na ktorom je vo vlajúcej časti štylizovaný biely kríž, pozostávajúci zo štyroch trojuholníkov (alternatívne, sa používa aj vlajka s väčším realistickejším bielym krížom). V ľavom hornom rohu vlajky je umiestnená menšia vlajka francúzska. 
Pre oficiálne príležitosti sa používa vlajka francúzska.
Galéria.
&lt;/div align="center"&gt;
Ičiró Mizuki

Ičiró Mizuki (, vlastným menom Tošio Hajakawa, 早川 俊夫 – "Hajakawa Tošio"; * 7. január 1948 Tokio, Honšú, Japonsko – † 6. december 2022) bol japonský anison spevák, skladateľ, herec, člen skupiny JAM Project, tiež známy ako „Aniki“.
Prvú samostatnú platňu s názvom "Kimi ni sasageru Boku no Uta" vydal v roku 1968. Soundtrack albumy "Mazinger Z", čo bol najpredávanejší album všetkých čias, vydal o tri roky neskôr.
Hral aj v niekoľkých televíznych seriáloch, kritici si ho všimli hlavne v tokusacu Džikuu Senši Spielvan 1986. Úspech prišiel hlavne s tokusacu Voicelugger 1999.
Role.
Anime
Tokusatsu
Video hra
Zoznam významných väzňov Mauthausen-Gusenu

Toto je zoznam významných väzňov Mauthausen-Gusenu.
Amulet

Amulet je predmet, o ktorom sa verí, že nositeľa ochráni svojou magickou silou pred chorobami, nešťastím alebo zlými magickými silami. Boli pripevňované aj na postroje zvierat.
Opis.
Podľa doby a zvykov v danej lokalite sú to pazúry a zuby dravých zvierat, kamene, sklenené koráliky, malé zrkadielka, diamanty a drahé kamene, až po precízne vypracované šperky z drahých kovov v tvare pečatidiel, prsteňov, doštičiek alebo odznakov. Niekedy sa do nich vplietali, vkladali alebo vytepávali modlitby či zaklínadlá. Šperky mohli mať tvar zvierat, ovocia, slnka alebo mesiaca (resp. polmesiaca).
Podobne ako amulet sa nosil aj iný magický predmet - talizman.
Dejiny.
V staroveku sa nosenie talizmanov a amuletov stalo bežným na celom Blízkom východe. Hebrejci však tento zvyk zavrhovali. Pôvodné amulety sa v dnešnej dobe nosia skôr ako módne doplnky, napr. náušnice, prstene a.p.
Talizman

Talizman (z gréckeho slova "telesma" - rituál; pôvodne zo slova "Telos" - výsledok) je predmet, ktorý mal nositeľovi prinášať šťastie, resp. iné ("magické") výhody. V mágii sa využíva na rôzne rituály. Tvarom, materiálom aj spracovaním sa podobá ďalšiemu magickému predmetu - amuletu.
Hugenoti

Hugenoti bol bežný názov prívržencov kalvinizmu vo Francúzsku od polovice 16. storočia do 90. rokov 18. storočia (teda do konca ich prenasledovania, po ktorom sa začalo pre nich používať vo Francúzsku označenie protestanti). Hugenotské hnutie sa rozšírilo hlavne na juhu a západe Francúzska v prvej polovici 16. storočia. Patrila k nemu aj časť šľachty – Bourbonovci, rod Coligny, vojvodovia z Condé a i. - ktorá využívala názorovú opozíciu hugenotov v boji s kráľovskou mocou.
Centuriálny snem

Centuriálny snem alebo stotinový snem (po latinsky "comitia centuriata") bolo ľudové zhromaždenie v antickom Ríme, v ktorom sa ľudia schádzali vojensky organizovaní do stotín podľa veľkosti majetku ("centuriae").
Jeho zriadenie sa pripisuje šiestemu rímskemu kráľovi Serviovi Tulliovi v polovici 6. storočia pred Kr., jeho obdobou bolo zavedenie majetkového cenzu aténskym politikom Solónom v roku 594/593 pred Kr. Týchto stotín bolo 193, z toho 98 stotín tvorili jazdci ("equites") a 1. (majetková) trieda, 95 – ostatní občania. Pretože majetní občania mali nadpolovičnú väčšinu hlasov, zabezpečili si politickú moc a rozhodovanie v štáte.
Na stotinovom sneme sa volili najvyšší rímski úradníci – konzul, prétor a cenzor, prijímali sa zákony, rozhodovalo sa o mieri a o vojne. V súdnictve pôsobilo toto zhromaždenie ako odvolací súd pre rímskych občanov, ktorí mali právo odvolať sa proti rozhodnutiu úradníka najmä pri hrdelných trestoch ("ius provocationis").
Význam stotinového snemu trval prakticky počas celého obdobia rímskej republiky (509 pred Kr. – 1. stor. pred Kr.), jeho význam čiastočne zatlačili rozhodnutia plebejského snemu ("contio plebis").
Drezúrne jazdenie

Drezúra alebo drezúrne jazdenie je jazdecké odvetvie. 
Dejiny.
Základy modernej drezúry boli založené v Taliansku v období renesancie, kde v roku 1532 šľachtic "Frederico Grisone" založil "Neapolskú jazdeckú akadémiu". Na túto školu nadväzuje i "španielska vysoká jazdecká škola" vo Viedni a francúzska škola v "Cadre Noir" v Saumure. Všetky základné prvky vysokej školy boli vytvorené v rámci vojenského výcviku, a teda v praxi plnili významnú bojovú funkciu.
Jazdectvo.
Úspech správneho jazdenia, či už len pre potešenie alebo v ktoromkoľvek jazdeckom odvetví, sa skrýva v drezúre, pretože jej cieľom je dosiahnutie absolútneho súladu koňa s jazdcom. Drezúra ako šport je príprava koňa do výnimočne vysokej úrovne. Pri vykonávaní drezúrnych úloh má kôň pôsobiť dojmom, že vlastne všetko, čo sa od neho žiada, robí dobrovoľne a "sám". Jeho chody majú byť pravidelné, uvoľnené a pružné, reagovať má aktívne celým telom na najjemnejšie pomôcky jazdca (ako napr. napnutie či uvoľnenie bedrových svalov v pravom momente, nepatrná zmena ťažiska jazdca apod.). Všetky cviky musia byť dosiahnuté bez zjavnej námahy jazdca.
Súťažné úlohy sa predvádzajú na drezúrnom obdĺžniku s rozmermi 60 x alebo 20 x . Obdĺžnik je rozdelený písmenami, ktoré označujú presné miesto, kde majú byť určené cviky vykonané. Všetci súťažiaci predvádzajú rovnaké predpísané úlohy (s výnimkou súťaží voľnej zostavy), ktoré sú prispôsobené stupňu obťažnosti súťaže. Zbor rozhodcov hodnotí chody, poslušnosť koňa, sed jazdca i správnosť a účinnosť pomôcok. Každý rozhodca udelí jednu známku za každý cvik a známku za celkový dojem (0 – 10), pričom 0 znamená nevykonanú úlohu a 10 je najvyššie hodnotenie – vynikajúce. Konečná známka je priemerom známok všetkých rozhodcov. Dvojica sa najvyššou dosiahnutou známkou vyhráva.
Hart Memorial Trophy

Hart Memorial Trophy je každoročné ocenenie pre hráča NHL, ktorý je najcennejším hráčom (tzv. MVP) za základnú časť sezóny. Trofej bola prvá individuálna v histórii NHL, udeľuje sa od roku 1924. Je pomenovaná podľa Davida Harta. Doposiaľ ju vyhralo 51 hráčov. Najviackrát ju získal Wayne Gretzky a to deväťkrát.
Raleigh (Severná Karolína)

Raleigh je hlavné mesto amerického federálneho štátu Severná Karolína a sídlo okresu Wake County. Je známe ako mesto dubov. 
Je to druhé najväčšie mesto v Severnej Karolíne, po meste Charlotte. V metropolitnej oblasti mesta žije vyše 914-tisíc obyvateľov. Raleigh patrí medzi najrýchlejšie rastúce mestá Spojených štátov. Bolo pomenované po Walterovi Raleighovi.
Pasadena

Pasadena môže byť:
Kolónia (osada)

Kolónia alebo zastarano osada je územie obývané istým národom v cudzom etnickom prostredí. Zvyčajne býva založené na mieste s geografickým alebo hospodárskym významom.
Dejiny.
Prvé kolónie začali zakladať Gréci približne okolo 8. storočia pred Kr. ako príčinu narastajúceho nedostatku potravín (hlavne obilia) v hustejšie zaľudnených "materských" osadách. V neskoršom období sa osady osamostatnili a stali sa štátnymi útvarmi s vlastnou ústavou.
Existovalo viacero druhov kolónií:
Kaguya (sonda)

Kaguya (po japonsky かぐや, predtým známa ako SELENE) bola dlho pripravovaná mesačná sonda japonskej agentúry JAXA. Bola vypustená v roku 2007, pričom v tom čase išlo o najkomplexnejšiu misiu na prieskum prirodzeného satelitu Zeme od čias projektu Apollo. Primárna misia pôvodne plánovaná na jeden rok bola predĺžená až do júna 2009 a počas tohto obdobia sonda veľmi presne zmapovala povrch Mesiaca, získala podrobné topografické a gravitačné merania a preštudovala podpovrchovú štruktúru ako aj tenkú atmosféru nášho satelitu.
Pomenovanie sondy.
Sonda bola až do júna 2007 oficiálne označovaná ako "SELENE" (skratka z angl. "SELenological and ENgeneering Explorer", "Lunárny a inžiniersky prieskumník") teda menom gréckej bohyne mesiaca. Spolu s presným určením dátumu štartu však bola premenovaná na Kaguya, čo je meno japonskej rozprávkovej princeznej, ktorá prišla na Zem z Mesiaca.
Prístroje na palube.
Sonda má na svojej palube aj dva subsatelity – Okina a Ouna, ktoré sa oddelujú na obežnej dráhe Mesiaca a ktoré majú zabezpečiť spojenie Zeme so sondou Kaguja aj vtedy, keď je na odvrátenej strane Mesiaca. Oba subsatelity zároveň doplňujú niektoré vedecké merania z Kaguje.
Priebeh letu.
Kaguja odštartovala 14. septembra 2007 z kozmodrómu Tanegašima pomocou nosnej rakety H-2A. Spočiatku bola navedená na vysoko eliptickú obežnú dráhu Zeme, po korekciách dráhy úspešne prešla 3. októbra na selenocentrickú obežnú dráhu. 9. októbra sa od Kaguje oddelil subsatelit Okina a 12. októbra ho nasledoval subsatelit Ouna. Po ukončení skúšok všetkých systémov sondy začala Kaguja 21. decembra pravidelné vedecké merania. Kaguja zanikla 10. júna 2009, pričom narazila na mesačný povrch na mieste o súradniciach 65.5° j.š. a 80.4° v.d.
Subsatelit Okina zanikol nárazom o mesačný povrch už 12. februára 2009, Ouna by mala byť stále na orbite.
Kolónia

Kolónia môže byť:
Drezúra

Drezúra môže byť:
Malá Bytča

Malá Bytča je mestská časť Bytče.
Polohopis.
Mestská časť je od centra mesta vzdialená necelé 2 km v smere na Považskú Bystricu. Do roku 1947 bola samostatnou obcou. S najväčšou mestskou časťou (čiže "Veľkou Bytčou") ju spája Malobytčianska cesta. Cez Malú Bytču preteká rieka Váh.
Dejiny.
Prvá historická zmienka o obci je z roku 1250, podľa ktorej ju uhorský kráľ Belo IV. spolu s Hvozdnicou daroval po ničivom vpáde Mongolov bánovi Filipovi a potom jeho synom. Samotný názov Malá Bytča sa prvý raz spomína v listine, ktorú vydal považskobystrický dedičný richtár Blažej v roku 1409.
Requiem za sen

Requiem za sen je americký film z roku 2000 o snoch a nádejách štyroch drogovo závislých ľudí. Film je adaptáciou novely napísanej spisovateľom Herbertom Selbym Juniorom.
Príbeh.
Sara Goldfarb je osamelá vdova posadnutá sledovaním televízie. Jej jedinou životnou útechou sú sladkosti a televízia. Keď sa dozvie, že bola vybraná aby sa zúčastnila živého nakrúcania v televíznej show, jej život naberie nový zmysel. Rozhodne sa schudnúť pomocou diétnych piluliek, aby sa vošla do svojich červených šiat. Časom pilulky prestanú účinkovať z dôvodu navyknutia jej organizmu na ne. Sara začne nekontrolovane zvyšovať dávkovanie, čím si vybuduje závislosť na diétnych pilulkách a začne mať halucinácie. Pod vplyvom drog sa rozhodne odísť priamo do televízie. Po incidente v budove televízie je Sara hospitalizovaná v nemocnici, kde je liečená neefektívnou liečbou elektrickými šokmi, až sa z nej stane vyziabnutá troska.
Sarin syn Harry so svojou priateľkou Marion sú závislí na heroíne, rovnako ako Harryho najlepší priateľ Tyrone, ktorý sa živí predajom drog. Tyrone zoženie neriedené drogy a obaja začnú predávať zriedené drogy, aby získali peniaze na nákup potrebných dávok. Spočiatku sa im darí, ale neskôr je Tyrone zatknutý a zarobené peniaze použije Harry na to, aby ho dostal z väzenia. V meste sa už viac nedajú zohnať neriedené drogy a tak Harry a Tyrone vycestujú pre drogy na Floridu. Marion netrpezlivo čaká na ich príchod a zároveň bojuje s abstinenčnými príznakmi. Harryho ruka dostane infekciu a Tyrone ho odvezie do nemocnice. Ošetrujúci lekár však rozpozná Harryho drogovú závislosť. Upozorní políciu a obaja muži skončia vo väzení. Harryho infekcia ruky sa stále zhoršuje, až mu ju nakoniec v nemocnici amputujú.
Marion nedokáže bez drog vydržať, preto začne navštevovať pasáka, ktorý má zásoby drog. Ten ich však zásadne nepredáva, ale daruje výhradne za sexuálne služby.
Soundtrack.
Soundtrack k filmu zložil Clint Mansell a nahralo ho zoskupenie Kronos Quartet zo San Franciska. Tento soundtrack získal vysoké uznanie a neskôr bol použitý v rôznych formách aj vo filmoch "Da Vinciho kód, Píla, Sunshine, Lost" a po znovunahraní aj vo filme "".
Ocenenia.
Film získal 19 ocenení a 31 nominácii. Z toho veľká časť bola filmu udelená za výkon herečky Ellen Burstynovej a tiež za réžiu režiséra Darrena Aronofského.
Connecticut Open

Pilot Pen Tennis (v rokoch 1990 až 1998 hraný ako Volvo International) je tenisový turnaj profesionálnych hráčov, ktorý sa hrá v New Haven od roku 1990. Turnaj sa hrá tesne pred štvrtým a posledným grandslamovým turnajom v sezóne US Open na rovnakom povrchu DecoTurf.
V rokoch 1998 až 2004 sa nehrala mužská časť turnaja. V roku 2005 sa muži do New Heaven vrátili a hrajú súčasne so ženami.
Turnaj Pilot Pen je tiež súčasťou US Open Series, šesťtýždňovej letnej tenisovej sezóny 10 významných severoamerických turnajov, ktoré vyúsťujú do US Open. Turnaj sa hrá každý rok v polovici augusta.
Podolský potok

Podolský potok môže byť:
Podolský potok (prítok Horného Dudváhu)

Podolský potok je potok na Strednom Považí, v juhozápadnej časti okresu Nové Mesto nad Váhom. Je to ľavostranný prítok Horného Dudváhu, meria 4 km a je tokom IV. rádu.
Prameň.
Pramení na styku Malých Karpát a Podunajskej pahorkatiny, v podcelku Trnavská pahorkatina, v časti Podmalokarpatská pahorkatina, na juhovýchodnom úpätí Veľkého Plešivca (483,8 m n. m.) v nadmorskej výške približne 270 m n. m. 
Opis toku.
Od prameňa tečie sprvu východojuhovýchodným smerom, postupne sa stáča na juhovýchod a následne na krátkom úseku na juh. Z pravej strany potom priberá prítok (198,0 m n. m.) z lokality Pod hájikmi a odtiaľ už pokračuje juhovýchodným smerom. Napokon podteká cestu II. triedy č. 504, preteká intravilánom obce Podolie, pričom zároveň vstupuje do podcelku Dolnovážska niva, do časti Dudvážska mokraď. Na východnom okraji obce ústi v nadmorskej výške cca 176 m n. m. do Horného Dudváhu.
Obuchovský potok

Obuchovský potok je potok na Strednom Považí, v juhozápadnej časti okresu Nové Mesto nad Váhom. Je to pravostranný prítok Horného Dudváhu, meria 5,3 km a je tokom IV. rádu.
Prameň.
Pramení v Malých Karpatoch, v podcelku Čachtické Karpaty, v časti Plešivec, na východnom úpätí Drieňovice (454,3 m n. m.) a východne od osady Ošmek, v nadmorskej výške približne 260 m n. m. 
Opis toku.
Najprv tečie na východ, potom sa oblúkom stáča na juhojuhovýchod, pričom vstupuje do Podunajskej pahorkatiny, do podcelku Trnavská pahorkatina, do jej časti Podmalokarpatská pahorkatina a preteká osadou Podolské kopanice. Následne priberá pravostranný prítok od osady Korytnianske kopanice, stáča sa juhovýchodným smerom a preteká osadou Obuchovci. Napokon vstupuje na Dolnovážsku nivu, do časti Dudvážska niva, oblúkom sa stáča najprv na východoseverovýchod, podteká cestu II. triedy č. 504 a preteká intravilánom obce Podolie. Južne od centra obce sa stáča a k ústiu pokračuje juhovýchodným smerom. Do Horného Dudváhu sa vlieva juhojuhovýchodne od obce v nadmorskej výške cca 170 m n. m.
Šindelák

Šindelák je potok na Strednom Považí, v južnej časti okresu Myjava. Je to pravostranný prítok Podkylavského potoka, meria 6,8 km a je tokom VI. rádu.
Pramení v Myjavskej pahorkatine na juhozápadnom svahu Rovienok (Lipovca; 498,7 m n. m.), v zalesnenom území v lokalite Dlhý vŕšok, v nadmorskej výške približne 432 m n. m. Najprv tečie severojužným smerom, opúšťa zalesnené územie, stáča sa juhovýchodným smerom a preteká osadou Podminárová. Ďalej priberá pravostranný prítok z osady Trvajová a tiež dlhší ľavostranný prítok (2,8 km) z oblasti Krajnianskej hory na východnom svahu Rovienok. Severojužným smerom následne preteká osadou Šindelovci, sprava priberá prítok (2,1 km) z východojuhovýchodného svahu Zadného vŕšku (475,5 m n. m.) a stáča sa viac-menej na východ. Nasleduje pravostranný prítok z osady Mosnákovci, potok sa stáča najprv na severoseverovýchod, pri osade Beňovci ďalej na východ, pričom zľava priberá prítok z lokality Bočina. Následne sa na krátkom úseku rozvetvuje na dve ramená, sprava priberá prítok od osady Jancovské, opätovne sa vetví na dve ramená, tečie popri osade Bendovci a stáča sa juhovýchodným smerom. Tečie ešte popri osadách Uhríkovci a Pagáčovci a pri osade Mosnovci, na území obce Podkylava, sa v nadmorskej výške cca 218 m n. m. vlieva do Podkylavského potoka.
Bukovinský potok (prítok Chtelničky)

Bukovinský potok je potok na Strednom Považí, v západnej časti okresu Piešťany. Je to ľavostranný prítok Chtelničky, meria 2,7 km a je tokom V. rádu.
Prameň.
Pramení v Malých Karpatoch, v geomorfologickom podcelku Brezovské Karpaty, južne od kóty 411,8 m v nadmorskej výške približne 335 m n. m. 
Opis toku.
Najprv tečie juhojuhovýchodným smerom, v lokalite Pavlíková priberá krátky ľavostranný prítok, stáča sa na juhozápad a sprava priberá prítok prameniaci východne od kóty 371,0 m. Následne sa esovito stáča, zľava priberá krátky prítok vznikajúci severne od samoty Cerník a stáča sa severojužným smerom. Napokon sa severoseverozápadne od obce Chtelnica vlieva v nadmorskej výške cca 229,5 m n. m. do vodnej nádrže Chtelnica.
Južný Málosmadulu

Južný Málosmadulu () je zemepisný názov atola administratívne spadajúceho pod atol Bá na Maldivách. Patrí medzi menšie atoly. Nachádza sa 5 km južne od Severného Málosmadulu a 12 km severne od atolu Goidú. Pozostáva z 10 obývaných (Kudarikilu, Kamadú, Kendú, Kihádú, Donfanu, Daravandú, Málos, Édafusi, Hitádú, Tuládú) dvoch ostrovov využívaných na priemyselné účely (Kunfunadú, Dunikolu) a 54 neobývaných ostrovov. Atol je dlhý 45 km (severovýchod - juhozápad) a široký 30 km.
Externé odkazy.
Stránka Oceandots + obrázok atola z vesmíru - anglicky
Letné olympijské hry 2000

XXVII. letné olympijské hry sa konali od 15. septembra do 1. októbra 2000 v austrálskom Sydney.
Sydney získalo právo usporiadať olympiádu v roku 1993, keď v poslednom kole získalo o 2 hlasy viac ako čínsky Peking.
Medzi hranými športami bolo po prvýkrát taekwondo, triatlon či skoky na trampolíne.
Slovenská výprava.
Slovenská výprava tvorila 112 športovcov. Krajina získala päť medailí: 1 zlatú, 3 strieborné a 1 bronzovú.
Karol Horák

Karol Horák (* 13. september 1943, Katarínska Huta (Cinobaňa)) je slovenský spisovateľ, dramatik a literárny a divadelný vedec.
Životopis.
Študoval na Filozofickej fakulte UPJŠ v Prešove (1960 – 1965), kde dodnes učí (aj) dejiny divadla. Vedie študentské divadlo. Žije v Košiciach.
Game Boy Advance

Game Boy Advance (často označovaná akronymom GBA) je prenosná herná konzola vyrobená firmou Nintendo, uvedená na trh v roku 2001 ako nástupca konzoly Game Boy Color.
Hardvér.
Game Boy Advance je spätne kompatibilný s hrami pre Game Boy a Game Boy Color, vďaka vstavanému Zilog Z80 procesoru (rovnaký procesor, ktorý bol použitý v Game Boy Color).
Verzie.
Oficiálna podpora konzoly trvala od roku 2001 do roku 2008. Počas tohto životného cyklu spoločnosť Nintendo vydala dve upravené verzie.
Každý model sa dočkal viacerých špeciálnych a limitovaných verzií: rôzne farebné prevedenia a grafické prvky na tele konzoly.
Game Boy Advance SP.
Game Boy Advance SP sa začal predávať v roku 2003 a predstavoval radikálnu zmenu konzoly. Namiesto pôvodného horizontálneho dizajnu bola táto konzola vyklápacia, namiesto AA článkov používala dobíjateľnú lítiovo-iónovú batériu a displej bol plne podsvietený. Vďaka týmto úpravám sa medzi kritikmi často považuje za najlepší model tejto série konzol.
Game Boy Micro.
Druhým upraveným modelom bol Game Boy Micro. Ten sa vyznačoval svojím miniatúrnym, ultra prenosným dizajnom, avšak nedočkal sa finančného úspechu, čo bolo zapríčinené tým, že nebol spätne kompatibilný so starými Game Boy hrami, ale najmä tým, že bol na trh vydaný v roku 2005: rok po vydaní novšej konzoly Nintendo DS.
Dizajnovo bol tento model špecifický aj tým, že obsahoval vymeniteľné kryty.
Konkurencia.
Konkurencia na túto konzolu bola: Neo Geo Pocket Color, Bandai SwanCrystal, Game Park 32, Tapwave Zodiac a Nokia N-Gage.
Yellowcard

Yellowcard je americká rocková/pop punková skupina, založená v roku 1997 v Jacksonville v štáte Florida v USA.
Skupina oficiálne debutovala v roku 1997 albumom Midget Tossing, no skutočnú popularitu si získala v roku 2003, čiže po vydaní albumu Ocean Avenue. Rovnako sa nazýva aj skladba na tomto albume.
V roku 2022 po 5 rokoch od posledného albumu a "rozpadu" kapely, oznámili reunion, budú hrať na RIOT FEST v Septembri 2022.
Thajské písmo

Thajské písmo je abugida (alfasylabické písmo), ktorá sa používa na zápis thajčiny a niektorých menšinových jazykov v Thajsku.
Má 44 spoluhláskových grafém, 15 samohláskových symbolov, ktoré sa združujú do 28 samohláskových foriem a 4 tonálne znamienka.
Billy Talent

Billy Talent je kanadská punková skupina, založená v roku 1993 v Mississauga, v Ontáriu v Kanade. Zo začiatku mala názov "Pezz". Pod týmto názvom nahrali svoj prvý album s názvom Watoosh!. Neskôr si zmenili názov na "Billy Talent". Za 10 rokov svojej existencie si vytvorili svojský hudobný štýl. Inšpirovali sa skupinami ako The Clash, Rage Against the Machine či Jane's Addiction.
Ich album Billy Talent z roku 2003 získal v Kanade dve platinové platne a album Billy Talent II z roku 2006 3 platinové platne.
V januári 2016 musel bubeník Aaron Solowniuk, ktorý trpí roztrúsenou sklerózou a pocítil zhoršenie svojho stavu, prerušiť svoje pôsobenie v kapele na neurčito. V súčasnosti za neho zaskakuje Jordan Hastings z kapely Alexisonfire, ktorý tiež bubnoval na novom albume, Afraid of Heights.
Romanizácia

Romanizácia môže byť:
Atellanská fraška

Atellanská fraška alebo atellana (lat. mn. č. "fabulae Atellanae, ludi Atellani, ludi Osci"; podľa mesta Atella v Kampánii, ktoré malo povesť mesta hlupákov) je stará juhotalianska jednoaktová improvizovaná ľudová fraška so stálymi typmi (táravý hlupák Bucco, hrbatý šarlatán Dossenus a podobne). Atellanské frašky sú pôvodný zdroj rímskeho divadla. Považujú sa za predchodkyne comedie del´arte. Je to výsostné improvizované divadlo - využíva žargón a nárečia s nenáročnou ale drsnou komikou, ktorá mala za úlohu rozjasať publikum. Vyvinula sa z prvotných predstavení etruských hercov divadelných scén.
Tromen

Tromen je neaktívny stratovulkán, nachádzajúci sa v argentínskej provincii Neuquén. Vrchol sopky je tvorený dvoma kalderami s rozmermi 3,5 km. Masív je tvorený prevažne andezitmi a dacitmi, jeho vek sa odhaduje na koniec pleistocénu až začiatok holocénu. Erupcia z roku 1822 nebola potvrdená, tak vek poslednej aktivity ostáva bližšie neurčený.
GeForce FX

GeForce FX je súhrnné označenie grafických čipov spoločnosti nVidia. Je to v poradí piata generácia GeForce. Čipy GeForce FX už nie sú delené do dvoch tried Ti a MX ako v prípade starších čipov triedy Geforce 2, Geforce 3 a Geforce 4. Odlahčené tzv. low-end verzie sa označujú ako XT.
Puesto Cortaderas

Puesto Cortaderas je troskový kužeľ, nachádzajúci sa v Argentíne. Leží pomerne izolovaný od hlavnej andskej reťaze, na východnom úpätí Ánd. Je tvorený prevažne bazaltami.
Trocon

Trocon je názov komplexu lávových dómov, nachádzajúcich sa v argentínskej provincii Neuquén. Komplex je tvorené prevažne dacitmi a andezitmi, jeho vrchol tvoria dva krátery a pyroklastický kužeľ, ktorý je pôvodcom lávového prúdu, nachádzajúceho sa na východnej strane. Vek komplexu je odhadovaný na holocén.
Chasing Cars

„Chasing Cars“ je v poradí tretí singel od skupiny Snow Patrol, pochádzajúci z ich štvrtého albumu "Eyes Open". Singel vyšiel 24. júla 2006 vo Spojenom kráľovstve. Tento singel dosiahol veľké úspechy aj v USA najmä potom, čo odznel v americkom seriáli "Klinika Grace". Singel „Chasing Cars“ sa radí medzi najúspešnejšie piesne z roku 2006, čo dokazuje aj fakt, že v Spojenom kráľovstve obsadil vo výročnej hitparáde 2006 14. miesto. Singel „Chasing Cars“ bodoval aj na Slovensku, najvyššie sa prebojoval na 59. miesto.
História.
Snow Patrol odprezentovali singel „Chasing Cars“ už v roku 2005 počas turné k albumu "Final Straw". Keďže mal singel na turné veľký úspech, členovia skupiny sa rozhodli, že skladbu zaradia na ďalší album. Od tej doby prešiel singel „Chasing Cars“ viacerými úpravami, najväčší zásach sa týkal textovej stránky piesne. 
Gary Lightbody, frontman skupiny Snow Patrol, považuje singel „Chasing Cars“ za najúprimnejšíu a najmilostnejšiu skladbu, akú kedy zložil. 
Singel „Chasing Cars“ sa objavil v mnohých televíznych seriáloch. Za spomenutie stojí seriál "One Tree Hill" alebo "Klinika Grace" (skladba zaznela v poslednom dieli II. série).
Alfred Russel Wallace

Alfred Russel Wallace (* 8. január 1823 - † 7. november 1913) bol britský biológ, antropológ a geograf. Svoju teóriu evolúcie vypracoval nezávisle od Charlesa Darwina, s ktorým neskôr aj napriek názorovým nezhodám spolupracoval.
Sociálnodemokratická alternatíva (združenie)

Sociálnodemokratická alternatíva je občianske združenie na Slovensku angažujúce sa v oblasti filozofie a politiky.
Vlajka Guamu

Vlajka Guamu – na tmavo modrom červene lemovanom liste je uprostred segment v tvare sférického dvojuholníka, taktiež červene lemovaný, nesúci obraz guamskej pečate: na nej je obraz ústia rieky Agana, plachetnicová loďka a kokosová palma, všetko v prirodzených farbách. Cez stred obrazu je horizontálny červený nápis "GUAM".
Kanoe pripomína odvahu starých Čamorrov, ktorý tieto malé plavidlá obratne používali k prekonaniu Tichého oceánu. Kokosová palma, vyrastajúca z neúrodného piesku, symbolizuje snahu o lepšiu budúcnosť.
Vlajka bola zavedená roku 1917, guamský kongres ju prijal roku 1948, červený okraj bol pridaný roku 1960. Môže sa vztyčovať iba vedľa vlajky USA.
Jaseňový potok

Jaseňový potok je potok na Dolnom Považí, v severnej časti okresu Trnava. Je to ľavostranný prítok Hornej Blavy, meria 4,6 km a je tokom V. rádu.
Prameň.
Pramení v Malých Karpatoch, v podcelku Brezovské Karpaty, v časti Dobrovodská kotlina, v priestore Dobrovodského krasu na juhojuhozápadnom úpätí Vrátna (576,1 m n. m.) v nadmorskej výške približne 305 m n. m. 
Opis toku.
Na hornom toku tečie viac-menej juhovýchodným smerom, následne vytvára oblúk prehnutý na východ a stáča sa na juhozápad, pričom ďalej už tečie na styku kotliny s Malými Karpatmi. Z pravej strany potom priberá prítok prameniaci južne od kóty 383,4 m, prechodne tečie severojužným smerom a zľava priberá prítok (249,9 m n. m.) z juhovýchodného svahu Jaseňového vrchu (342,4 m n. m.). Od tohto sútoku tečie takmer až k ústiu po hranici medzi okresmi Trnava na pravom a Piešťany na ľavom brehu (cca 1,3 km) juhojuhozápadným smerom. Napokon sa stáča na západ a juhojuhovýchodne od obce Dobrá Voda ústi v nadmorskej výške cca 224 m n. m. do Hornej Blavy.
Dubnícky potok (prítok Hornej Blavy)

Dubnícky potok je potok na Dolnom Považí, na rozhraní okresov Piešťany a Trnava. Je to ľavostranný prítok Hornej Blavy, meria 2,2 km a je tokom V. rádu. Potok tečie na území CHKO Malé Karpaty.
Prameň.
Pramení v Malých Karpatoch, v geomorfologickom podcelku Brezovské Karpaty, na juhojuhovýchodnom svahu Dubníka (332,5 m n. m.) v nadmorskej výške približne 300 m n. m. 
Opis toku.
Od prameňa tečie najprv na krátkych úsekoch na západ a juhozápad, potom sa oblúkom stáča na západ, pričom sprava priberá krátky prítok z juhozápadného svahu Dubníka a zároveň až k ústiu vytvára hranicu medzi okresmi Piešťany na ľavom a Trnava na pravom brehu (cca 1,2 km). Na dolnom toku mení smer toku na juhozápad a v blízkosti osady Dolná Skalová, severoseverozápadne od obce Dechtice, ústi v nadmorskej výške cca 214 m n. m. do Hornej Blavy.
Nostradamus

Nostradamus, vlastným menom Michel de Nostredame (* 14. alebo 21. december 1503, Saint-Rémy-de-Provence, Francúzsko – † 1. alebo 2. júl 1566, Salon-de-Provence) bol francúzsky astrológ, lekárnik, lekár a údajný jasnovidec, ktorý už za svojho života bol známy svojimi predpoveďami budúcnosti.
Životopis.
Najprv si získal slávu vynachádzavým používaním liekov a uplatňovaním nových liečebných postupov počas morových epidémií v Aix a Lyone v rokoch 1546 až 1547. Predstavivosť svojich súčasníkov potom zaujal zbierkou rýmovaných veštieb výrazne apokalyptického ladenia, nazvanou "Proroctvá". Zbierku vydal roku 1555. Jeho sláva mu získala kráľovskú priazeň. Druhé, rozšírené vydanie zbierky z roku 1558 venoval práve francúzskemu kráľovi Henrichovi II. Po nástupe Karola IX. na trón v roku 1560 bol Nostradamus vymenovaný za kráľovského lekára. Jeho proroctvá aj naďalej vyvolávali špekulácie a spory. V roku 1781 ich rímskokatolícka cirkev odsúdila.
Predpovede.
Prvé proroctvo, ktoré je známe, urobil Nostradamus v roku 1538, keď stretol mnícha so stádom svíň a oslovil ho "vaša svätosť". Mních Pereti Felice, ktorého Nostradamus oslovil, sa o pol storočia neskôr stal pápežom, známym pod menom Sixtus V. 
Rovnako sa splnilo aj proroctvo v ktorom Nostradamus predpovedal smrť kráľa Henricha II.: ""Mladý lev premôže starého na bojovom poli v osobnom súboji: Prepichne oči v zlatej klietke, dve zranenia v jednom, potom zomrie krutou smrťou"." Po smrti kráľa bolo toto štvorveršie považované za veľmi výstižné a zrozumiteľné. Henrich II., ktorý mal symbol leva vo svojom osobnom erbe, sa totiž zúčastnil rytierskeho zápasu s veliteľom gardy na turnaji usporiadanom na počesť svadby jeho dcéry s Filipom II. Španielskym. Montgomeryho kopija sa pri súboji zlomila, jej úlomok kráľa poranil na krku, ale väčšia časť kopije mu prenikla pozlátenou mriežkou brnenia do oka a prenikla až do mozgu. Utrpenie kráľa nakoniec po desiatich dňoch ukončila smrť.
Planinka

Planinka je potok na Dolnom Považí, v severnej časti okresu Trnava. Je to pravostranný prítok Hornej Blavy, meria 2,6 km a je tokom V. rádu.
Prameň.
Pramení v Malých Karpatoch, v podcelku Brezovské Karpaty, v lokalite Obora, východne od kóty 405,5 m v nadmorskej výške približne 310 m n. m. 
Opis toku.
Od prameňa tečie sprvu na krátkom úseku na východ, potom sa stáča juhovýchodným smerom, preteká popri osade Planinka na pravom brehu, stáča na severovýchod a sprava priberá krátky prítok z juhozápadného svahu Lažtekov (334,0 m n. m.). Napokon sa esovito stáča, k ústiu pokračuje severovýchodným smerom a severozápadne od osady Dolná Skalová (na území obce Dechtice, severoseverozápadne od nej) sa v nadmorskej výške cca 216 m n. m. vlieva do Hornej Blavy.
Vlajka Norfolku

Vlajka Norfolku má tri zvislé pruhy: zelený, biely a zelený (7:9:7); uprostred bieleho pruhu je vyobrazenie stožiarovitého, pravidelne vetveného stromu "araukária" (Araucaria heterophylla) v zelenej farbe. Tento strom, rozšírený záhradníkmi po celom svete, dosahuje vo svojej vlasti výšku 60 m a je tak monumentálnym symbolom Norfolku.
Vlajka bola zavedená roku 1980.
Hlavina

Hlavina môže byť:
Hlavina (prítok Hornej Blavy)

Hlavina je potok na Dolnom Považí, v severnej časti okresu Trnava. Je to pravostranný prítok Hornej Blavy, meria 2,8 km a je tokom V. rádu.
Prameň.
Pramení v Malých Karpatoch, v podcelku Brezovské Karpaty, severne od kóty 471,8 m v lokalite Ľahký kameň, v nadmorskej výške približne 300 m n. m. 
Opis toku.
Potok tečie prevažne východným smerom, v pramennej oblasti okrajom chráneného územia Ľahký kameň. Potom priberá pravostranný prítok prameniaci severne od kóty 405,5 m v lokalite Na Piešti a následne tečie na styku Dobrovodskej kotliny na ľavom a Malých Karpát na pravom brehu. Napokon sa stáča na severovýchod a juhovýchodne od obce Dobrá Voda (pri miestnej výrobnej prevádzke) ústi v nadmorskej výške cca 233 m n. m. do Hornej Blavy.
Ľahký kameň

Ľahký kameň je prírodná pamiatka v Malých Karpatoch, v podcelku Brezovské Karpaty.
Nachádza sa na katastrálnom území obce Dobrá Voda v okrese Trnava v rovnomennej lokalite. Leží juhozápadne od obce v pramennej oblasti potoka Hlavina. Je územnou súčasťou CHKO Malé Karpaty. Prírodná pamiatka bola vyhlásená v roku 1996 na ploche . Ochranné pásmo nebolo určené. Na území pamiatky platí 5. stupeň ochrany.
Predmetom ochrany sú: "Jedinečné krasové výtvory z penovcov a travertínov v Malých Karpatoch."
Vlajka Vanuatu

Vlajka Vanuatu má dva vodorovné pruhy, červený a zelený, a pri žrdi čierny trojuholníkový klin, ktorého ramená sú žlto a čierne lemované. Toto lemovanie prechádza do vodorovných prúžkov, ktoré idú stredom vlajky, oddeľujú od seba obidva široké pruhy a vytvárajú ležiace Y. V čiernom trojuholníku je umiestnený emblém zo štátneho znaku – žltý zatočený kančí zub a dve skrížené žlté ratolesti paprade. 
Červený pruh symbolizuje – v zhode s miestnou tradíciou – krv obetných diviakov, ale aj ľudskú krv spojujúcu všetkých obyvateľov štátu. Zelený pruh pripomína vanuatské ostrovy, čierna farba klinu ich úrodnú pôdu a melanézske obyvateľstvo. Žltý pruh v podobe písmena Y symbolizuje mier v súostroví, ktoré má tvar tejto litery. Žltý kančí zub, obľúbená ozdoba miestnych obyvateľov, predstavuje moc a bohatstvo. Dve skrížené ratolesti paprade bývajú symbolom domorodých náčelníkov a aj dnes predstavujú nový štát a jeho ústavu; jej 39 lístkov odpovedá počtu členov poslaneckej snemovne.
Vlajka bola zavedená v roku 1980 a prevzala farby (nie však podobu) vedúcej politickej strany "Vanuaaku".
Vlajka Kokosových ostrovov

Vlajka Kokosových ostrovov – Oficiálnou vlajkou týchto ostrovov je vlajka Austrálie.
Neoficiálna vlajka má zelený list a nachádza sa na nej súhvezdie Južného kríža ako na vlajke Austrálie, ale väčšiu bielu hviezdu nahradzuje žltý mesiac a "Union Jack" v ľavom hornom rohu bol nahradený kokosovou palmou.
Neoficiálna vlajka bola vytvorená roku 2003.
Vrbovec (prítok Hornej Blavy)

Vrbovec je potok na Dolnom Považí, v severnej časti okresu Trnava. Je to pravostranný prítok Hornej Blavy, meria 5,4 km a je tokom V. rádu.
Prameň.
Pramení na styku Malých Karpát (podcelok Brezovské Karpaty) s Trnavskou pahorkatinou (časť Podmalokarpatská pahorkatina), juhojuhovýchodne od kóty 372,5 m v lokalite Nové hory, v nadmorskej výške približne 282 m n. m. 
Opis toku.
Na hornom toku tečie juhovýchodným smerom v priestore medzi obcami Naháč a Dechtice. Na dolnom toku sa stáča sprvu na severovýchod, potom prechodne na sever a južne od Dechtíc už pokračuje východojuhovýchodným smerom. Napokon sa severne od obce Kátlovce vlieva v nadmorskej výške cca 176 m n. m. do Hornej Blavy. Preteká intenzívne využívanou a prevažne odlesnenou poľnohospodárskou krajinou, pričom nepriberá žiadne prítoky.
Vlajka Vianočného ostrova

Vlajka Vianočného ostrova - vlajka je uhlopriečkou rozdelená na dve časti. V spodnej modrej sú umiestnené hviezdy zo súhvezdia Južného kríža, prevzaté z vlajky Austrálie, čo pripomína zväzky s týmto štátom. Modrá farba predstavuje Indický oceán, a zelená tropické lesy. V zelenej časti vlajky je umiestnená žltá silueta vtáka (Phaeton lepturus). V strede vlajky v žltom kruhu sa nachádza zelená mapa Vianočného ostrova.
Vlajka bola navrhnutá v roku 1986. Oficiálne bola prijatá v roku 2002.
Kostol svätého Jána Krstiteľa (Rimavská Sobota)

Rímskokatolícky kostol svätého Jána Krstiteľa je klasicistický kostol postavený v rokoch 1774 - 1790 na mieste starého gotického kostola. Je dominantou Hlavného námestia v Rimavskej Sobote.
Chtelnička

Chtelnička je potok na Dolnom Považí, preteká juhozápadnou časťou okresu Piešťany. Je to významný pravostranný prítok Horného Dudváhu, má dĺžku 19,7 km a je tokom IV. rádu. Niekedy sa označuje aj neštandardizovaným názvom Výtok. Na hornom toku napája dve vodné nádrže; Výtok a Chtelnica. Nad obcou Chtelnica sa rozvetvuje na dve ramená, ktorými preteká celou obcou, v obci bol ešte v miestnom parku vybudovaný na potoku malý rybník.
Prameň.
Chtelnička pramení v Malých Karpatoch, vyteká z vyvieračky Výtok v Dobrovodskom krase na východoseverovýchodnom svahu Hrubých skaliek (343,5 m n. m.), v nadmorskej výške približne 295 m n. m. 
Opis toku.
Od prameňa tečie sprvu na východ, vzápätí sa oblúkom stáča severojužným smerom a preteká Chtelnickou dolinou. V strednej časti doliny sa stáča na východojuhovýchod, napája vodnú nádrž Chtelnica, z ktorej potom pokračuje juhovýchodným smerom. Za obcou Nižná najprv mení smer toku na východ, následne sa esovito stáča a po pribratí Lopašovského potoka opäť tečie juhovýchodným smerom. V obci Veľké Kostoľany sa stáča najprv na východojuhovýchod a potom k ústiu na severovýchod. Tesne pred ústím, po pribratí Lančárskeho potoka, sa prudko stáča a smeruje na krátkom úseku na juhovýchod.
Ústie.
Do Horného Dudváhu sa vlieva na Dolnovážskej nive, východne od obce Veľké Kostoľany v nadmorskej výške 148,7 m n. m.
Lopašovský potok

Lopašovský potok je potok na Dolnom Považí, v juhozápadnej časti okresu Piešťany. Je to ľavostranný prítok Chtelničky, meria 7,9 km a je tokom V. rádu.
Prameň.
Pramení na styku Malých Karpát (podcelok Brezovské Karpaty) a Trnavskej pahorkatiny (časť Podmalokarpatská pahorkatina), juhozápadne od Dubníka (297,7 m n. m.) v nadmorskej výške približne 242 m n. m. Pramenná oblasť leží v oblasti kameňolomu na pieskovec. 
Opis toku.
Najprv tečie severojužným smerom, následne sa stáča juhovýchodným smerom a preteká celým intravilánom obce Dolný Lopašov. Za obcou priberá z pravej strany kanál vznikajúci západne od obce. Na dolnom toku už tečie juhojuhovýchodným smerom, esovito sa stáča a napokon pokračuje k ústiu na krátkom úseku opäť juhovýchodným smerom. Východne od obce Nižná sa v nadmorskej výške cca 164 m n. m. vlieva do Chtelničky. Nepriberá žiadne stále prirodzené prítoky. Za obcou Dolný Lopašov preteká oblasťou chmeľníc na ľavom brehu, na dolnom toku tečie úrodnou a poľnohospodársky intenzívne využívanou Trnavskou tabuľou.
Burrard (polostrov)

Polostrov Burrard leží na juhovýchode kanadskej provincie Britská Kolumbia, v oblasti Lower Mainland. Na severe je ohraničený fjordom Burrard Inlet, na juhu riekou Fraser, na západe úžinou Strait of Georgia a na východe riekou Pitt. Väčšinu jeho západnej časti zaberá mesto Vancouver.
Indiánske obyvateľstvo z kmeňa Squamish nazývalo oblasť od West Point Grey po park Central Park v meste Burnaby Ulksen, alebo Ulxen. Obyvatelia polostrova nazývajú túto oblasť polostrovom Burrard len zriedka, volajú ju buď Lower Mainland, alebo podľa miest, ktoré ležia na polostrove.
Rozloha.
Polostrov je pripojený k pevnine svojou severozápadnou časťou, cez ktorú vedie trasa Kanadskej pacifickej železnice (CPR). Smeruje z Port Moody do východnej časti zátoky Burrard cez mestá Coquitlam a Port Coquitlam, juhovýchodne od rieky Pitt. Od miesta, kde sa trasa železnice stretáva s riekou Pitt sa polostrov tiahne 40 kilometrov smerom na západ, do Point Grey, kde vyčnieva do vôd úžiny Strait of Georgia. Polostrov dosahuje po väčšinu jeho dĺžky šírku šiestich až ôsmich kilometrov.
Mestá a osady na polostrove.
Medzi mestá na polostrove Burrard patria podľa poradia od západu na východ Vancouver, Burnaby, New Westminster, Port Moody, Coquitlam a Port Coquitlam. Oblasť patriaca univerzite - University Endowment Lands (sídlo hlavného kampusu Univerzity Britskej Kolumbie), ležiaca na západe polostrova v Point Grey je súčasťou nazačleneného územia v regionálnom okrese Metro Vancouver. Smerom na sever od úžiny, ktorá oddeľuje polostrov od pevniny sú osady Belcarra a Anmore, ktoré síce neležia na polostrove, no dá sa do nich dostať iba cestami, vedúcimi z polostrova Burrard.
Charakter terénu.
Polostrov Burrard sa skladá najmä z kopcovitej plošiny, ktorá dosahuje výšky 100 až 150 metrov nad morom. Plošina je rozdelená nízkou priekopou, ktorá smeruje zo severozápadu na juhovýchod, pričom pozostáva v smere zo západu na východ:
Z plošiny sa vo Vancouveri dvíha vrch Little Mountain, ktorý je súčasťou parku Queen Elizabeth Park (spiaca sopka dosahujúca výšky 170 metrov nad morom) a v meste Burnaby vrch "Capitol Hill" (výška približne ) a vrch Burnaby Mountain (sídlo hlavného kampusu Simon Fraser University, vysoký približne 380 metrov). Plošina je na východe ohraničená riekou Coquitlam, ktorá tečie smerom na juh, z jazera Coquitlam. Jej ústie sa nachádza proti prúdu rieky Brunette. Oblasť ležiaca na východ od rieky Coquitlam je takmer celá plochá a leží v malej nadmorskej výške, výnimkou je osamotený vrch Mary Hill, ktorý dosahuje výšky asi 70 metrov nad morom a leží v meste Port Coquitlam.
Využitie polostrova.
Polostrov Burrard je husto zastavané územie, má najväčšiu hustotu obyvateľstva v regionálnom okrese Metro Vancouver a v celej provincii Britská Kolumbia. Pôvodne sa na jeho území nachádzali husté lesy, no od polovice 19. storočia sa začal meniť na veľkomesto. Najväčšie zalesnené plochy sú v parku Pacific Spirit Regional Park v Point Grey, v Stanley Parku v Downtowne vo Vancouveri, v oblastiach na okolí vrchu Burnaby Mountain, jazier Deer Lake a Burnaby Lake v meste Burnaby a parku Mundy Park a rieky Coquitlam v rovnomennom meste.
Autobiografia

Autobiografia (z , , ) alebo vlastný životopis je životopis, v ktorom autor opisuje vlastný život alebo nejakú jeho časť či úsek. Môže ísť o text vecného štýlu (vlastný životopis ako príloha žiadosti o zamestnanie a podobne) alebo o umelecký text alebo o prechod medzi vecným a umeleckým textom.
Autobiografické literárne diela.
Autobiografické literárne diela môžu mať rôzne formy, napríklad:
Lančársky potok

Lančársky potok je potok na Dolnom Považí, v západnej časti okresu Piešťany. Je to významný ľavostranný prítok Chtelničky, meria 13 km a je tokom V. rádu. 
Prameň.
Pramení v Trnavskej pahorkatine, pod výbežkom Malých Karpát (podcelok Brezovské Karpaty), na východoseverovýchodnom úpätí Dubníka (297,7 m n. m.), na okraji obce Lančár v nadmorskej výške cca 221 m n. m. 
Opis toku.
Na svojom hornom toku tečie juhovýchodným smerom najprv cez Podmalokarpatskú pahorkatinu, potom územím úrodnej Trnavskej tabule, pričom v lokalite Prostredná tabla priberá krátky pravostranný prítok vznikajúci juhovýchodne od obce Dolný Lopašov. Na strednom toku pokračuje východojuhovýchodným smerom, zľava priberá Kočínsky potok a výraznejšie rozšíreným korytom tečie znovu juhovýchodným smerom. Ďalej tečie v blízkosti obce Veselé na ľavom brehu, následne podteká cestu II. triedy 504 a oddeľuje Ťapkové na ľavom a Dubovany na pravom brehu. Tu sa prechodne stáča na východ, zľava priberá Veselský kanál, potom tečie na juhojuhozápad okrajom obce Dubovany už v geomorfologickej časti Dudvážska mokraď. V blízkosti obce priberá sprava krátky prítok pritekajúci z obce a zľava Borovský kanál. Napokon sa stáča juhojuhovýchodným smerom a východne od obce Veľké Kostoľany ústi v nadmorskej výške približne 149 m n. m. do Chtelničky.
Cestopis

Cestopis je literárne dielo opisujúce dojmy a príbehy z ciest, ktoré môžu byť skutočné alebo aj vymyslené. Cestopis môže mať charakter umeleckej, publicistickej a dokumentárnej literatúry. Je to žáner, v ktorom autor spravidla opisuje svoje zážitky, stvárňuje svoj pohľad na cudzie krajiny a na osobitosti, ktoré chce vyzdvihnúť.
Cestopisná literatúra tak významne poúča čitateľa a ponúka mu aj také poznanie, ktoré sám pri svojich cestách nepostrehne alebo nevníma.